L-UE qed issaħħaħ il-kooperazzjoni u l-koordinazzjoni bejn l-uffiċjali għall-komunikazzjoni mibgħuta f'pajjiżi terzi mill-istati membri jew mill-UE biex jittrattaw kwistjonijiet marbuta mal-immigrazzjoni. Illum, ir-rappreżentanti tal-Presidenza tal-Kunsill u l-Parlament Ewropew laħqu qbil informali dwar regolament biex jitjieb il-funzjonament tan-netwerk Ewropew tal-uffiċjali għall-komunikazzjoni dwar l-immigrazzjoni. Dan issa ser jiġi ppreżentat lill-ambaxxaturi għall-UE għal konferma f'isem il-Kunsill. Il-koordinazzjoni bejn l-istati membri f'kooperazzjoni ma' pajjiżi terzi hija essenzjali sabiex jiġi żgurat li r-rispons tal-UE għall-migrazzjoni jkun b'saħħtu kemm jista' jkun. Dawn ir-regoli l-ġodda ser jippermettulna li nagħmlu l-aħjar użu mill-attivitajiet tal-uffiċjali għall-komunikazzjoni fuq il-post, inkluż f'oqsma bħalma huma r-ritorn u l-ġlieda kontra l-faċilitazzjoni ta' dħul klandestin ta' migranti. Carmen Daniela Dan, ministru għall-affarijiet interni tar-Rumanija Il-qbil informali jinkludi d-dispożizzjonijiet li ġejjin: bord ta' tmexxija fil-livell tal-UE biex tissaħħaħ il-ġestjoni tan-netwerk u l-koordinazzjoni tal-uffiċjali għall-komunikazzjoni, waqt li l-awtoritajiet li jibagħtuhom iżommu l-kompetenza tagħhom sabiex jiġu żgurati l-effikaċja u linji ċari ta' komunikazzjoni rwol aktar b'saħħtu għall-uffiċjali għall-komunikazzjoni fil-ġlieda kontra l-faċilitazzjoni ta' dħul klandestin ta' migranti l-uffiċjali għall-komunikazzjoni ser jiġbru informazzjoni bħala għajnuna lil pajjiżi terzi fil-prevenzjoni tal-flussi ta' migrazzjoni illegali u bħala appoġġ għall-ġestjoni tal-fruntieri, fil-fruntieri esterni tal-UE l-uffiċjali għall-komunikazzjoni jistgħu wkoll jassistu lill-istati membri fil-faċilitazzjoni tar-ritorni ta' ċittadini minn pajjiżi terzi b'residenza illegali ser ikunu disponibbli fondi għal appoġġ għall-attivitajiet tal-uffiċjali għall-komunikazzjoni dwar l-immigrazzjoni li ser jiġu allokati bi qbil mal-bord ta' tmexxija Informazzjoni Ġenerali L-uffiċjali għall-komunikazzjoni dwar l-immigrazzjoni jintbagħtu f'pajjiżi terzi mill-istati membri u mill-UE sabiex jistabbilixxu u jżommu kuntatti mal-awtoritajiet tal-pajjiż ospitanti dwar kwistjonijiet ta' migrazzjoni (il-prevenzjoni u l-ġlieda kontra l-migrazzjoni illegali, il-faċilitazzjoni tar-ritorn, il-ġestjoni tal-migrazzjoni legali). Fl-2004, l-UE adottat regolament li joħloq netwerk Ewropew tal-uffiċjali għall-komunikazzjoni dwar l-immigrazzjoni sabiex jikkoordina l-isforzi tal-uffiċjali f'pajjiż jew reġjun terz. Madankollu, bi kważi 500 uffiċjal għall-komunikazzjoni dwar l-immigrazzjoni mibgħuta bħalissa mill-istati membri f'aktar minn 100 pajjiż, għad baqa' lakuni fil-koordinazzjoni. Barra minn hekk, bħala parti mir-rispons komprensiv tal-UE għall-migrazzjoni, l-uffiċjali għall-komunikazzjoni jista' jkollhom rwol akbar f'ċerti oqsma. B'reazzjoni għal dan, fis-17 ta' Mejju 2018 il-Kummissjoni Ewropea ppreżentat proposta għal regolament għat-tisħiħ tan-netwerk Ewropew tal-uffiċjali għall-komunikazzjoni dwar l-immigrazzjoni.